text: I V.
  Ad haec (ita porrò ad Augustum Agrippa) multi genere, divitiis, aut alia fortuna excellentes, viri alio qui boni, principatui tamen unius hominis infesti existent. Hos neque, si augeri patiare, tutus vives; neque si opprimere coneris, juste ages. Si iis exercitus ac provincias committes, pe-riculum erit, ne tecum Reipubl. à te institutae status subvertatur. Neque enim vir egregius ullus sine magno animo nascitur. Sin autem hujusmodi viros nullis negotiis praeficias, sed ea ignavis & contemptis injungas, mox & strenuorum iram, ob contemptam à te eorum fidem concitabis, & maximis in rebus clades patieris. Neque hujus etiam rationis pondus aliquod aut momentum est. Ut enim pessimi Principes securi esse non possunt, sive optimorum sive pessimorum ministerio utantur; ita optimis in optimis & maximis viris auctis praecipuum & Majestatis & Reip. munimentum est.